丁氏厚德堂
作者：戴表元
朝代：宋

paragraphs: 賤士懷永憂，一物常恐枯。
貴者止營私，智或遺妻孥。
肉食從古鄙，黄金使人愚。
我游四十年，錢塘車馬區。
但見插桃李，誰曾種桑榆。
白頭識丁子，儀冠儼于于。
示我厚德編，嘉名在塘隅。
談之爲踊躍，喜氣生眉鬚。
願子富倉庾，人人飽餐餔。
願子多酒漿，日日開樽壺。
行藏自有命，不謁守錢奴。